सुरक्षाबलों ने LOC पर महिला को मार गिराया, POK से भारत में घुस रही थी
Breaking News Headlines Today, Pictures, Videos and More From Dainik Bhaskar (दैनिक भास्कर), narendra modi, rahul gandhi, amit shah, priyanka gandhi
जम्मू-कश्मीर के बारामूला में सुरक्षाबलों ने एक अज्ञात महिला को मार गिराया है। महिला LOC पार करने के बाद पाकिस्तान के कब्जे वाले कश्मीर से भारत में घुसपैठ करने की कोशिश कर रही थी।
आज की अन्य बड़ी खबरें...
FTII पुणे के स्टूडेंट्स ने अनिश्चितकालीन भूख हड़ताल की शुरू 
फिल्म एंड टेलीविजन इंस्टीट्यूट ऑफ इंडिया (FTII) पुणे में 2020 बैच के स्टूडेंट्स ने सोमवार से अनिश्चितकालीन भूख हड़ताल शुरू कर दी है। यह हड़ताल 2020 बैच से एक स्टूडेंट को हटाने को लेकर की जा रही है। 
स्टूडेंट्स का दावा है कि 10 अप्रैल को बिना किसी पूर्व सूचना के संस्थान से 5 छात्रों को निष्कासित कर दिया गया था। स्टूडेंट्स की मांग है कि जब तक सभी 5 छात्रों को दोबारा एंट्री नहीं दी जाएगी तब तक बैच के सभी स्टूडेंट्स हड़ताल करेंगे। 
कांग्रेस अध्यक्ष मल्लिकार्जुन खड़गे से मिले झारखंड CM हेमंत सोरेन, कर्नाटक चुनाव जीतने की बधाई दी
झारखंड के CM हेमंत सोरेन ने सोमवार को कांग्रेस अध्यक्ष मल्लिकार्जुन खड़गे से मुलाकात की। उन्होंने खड़गे को कर्नाटक चुनाव में बड़ी जीत हासिल करने के लिए बधाई दी। दोनों नेताओं ने वर्तमान और भविष्य के कई राजनीतिक मुद्दों पर भी चर्चा की।
असम राइफल्स ने भारत-म्यांमार बॉर्डर से 96 लोगों को एयरलिफ्ट किया
असम राइफल्स ने सोमवार को भारत-म्यांमार सीमा के पास मणिपुर के चंदेल जिले में फंसे 96 लोगों को एयरलिफ्ट किया है। ये लोग मणिपुर में हिंसा की वजह से 4 मई से यहां फंसे थे। अभी रेस्क्यू किए गए सभी 96 लोगों को असम राइफल्स के कैंप में रखा गया है। गुवाहाटी के डिफेंस पीआरओ ने यह जानकारी शेयर की है।
दिल्ली शराब नीति केस में CBI ने एक न्यूज चैनल के कर्मशियल हेड को गिरफ्तार किया
दिल्ली शराब नीति केस में CBI ने एक प्राइवेट न्यूज चैनल के कर्मशियल हेड अरविंद कुमार सिंह को गिरफ्तार किया है। वह जून 2021 से जुलाई 2022 तक हवाला मनी ट्रेल में शामिल था। शराब नीति केस में दिल्ली के पूर्व डिप्टी सीएम मनीष सिसोदिया भी CBI की कस्टडी में हैं। एजेंसी ने उन्हें 26 फरवरी को गिरफ्तार किया था।
एयर मार्शल आशुतोष दीक्षित ने एयरफोर्स उप प्रमुख का पदभार संभाला
एयर मार्शल आशुतोष दीक्षित ने सोमवार को एयरफोर्स उप प्रमुख का पदभार संभाला। रक्षा मंत्रालय ने यह जानकारी दी है।
पंजाब की संगरूर कोर्ट ने मल्लिकार्जुन खड़गे को बजरंग दल के मानहानि मामले में समन जारी किया
पंजाब की संगरूर कोर्ट ने कांग्रेस के राष्ट्रीय अध्यक्ष मल्लिकार्जुन खड़गे को मानहानि के एक मामले में समन जारी किया है। हिंदू सुरक्षा परिषद बजरंग दल हिंद के संस्थापक हितेश भारद्वाज ने आरोप लगाया था कि खड़गे ने कर्नाटक चुनाव प्रचार के दौरान बजरंग दल के खिलाफ अपमानजनक टिप्पणी की थाी।
इसे लेकर उन्होंने खड़गे के खिलाफ 100 करोड़ रुपए का मानहानि का मामला दायर किया है। स्थानीय अदालत की सिविल जज (सीनियर डिवीजन) रमनदीप कौर की कोर्ट ने खड़गे को 10 जुलाई को तलब किया है। पूरी खबर यहां पढ़ें...
दुबई फ्लाइट में एयरहोस्टेस के साथ छेड़छाड़, अमृतसर लैंड होते ही पैसेंजर गिरफ्तार
दुबई से अमृतसर एयरपोर्ट पहुंची इंडिगो फ्लाइट में एक पैसेंजर को एयर होस्टेस के साथ छेड़छाड़ करने पर अरेस्ट कर लिया गया। पकड़े गए पैसेंजर की पहचान जालंधर के गांव कोटली निवासी राजिंदर सिंह के रूप में हुई है। पैसेंजर ने फ्लाइट में पहले खूब शराब पी थी। उसके बाद वह आपा खो बैठा और एयर होस्टेस के साथ अभद्रता करने लगा। पढ़ें पूरी खबर...
कोलेजियम सिस्टम पर टिप्पणी करने के मामले में उप-राष्ट्रपति और कानून मंत्री के खिलाफ सुनवाई से सुप्रीम कोर्ट का इनकार
सुप्रीम कोर्ट ने सोमवार को बॉम्बे हाईकोर्ट के आदेश को चुनौती देने वाली याचिका को खारिज कर दिया। दरअसल, कोलेजियम सिस्टम के तहत जजों की नियुक्ति और न्यायपालिका पर टिप्पणी करने के मामले में उप-राष्ट्रपति जगदीप धनखड़ और केंद्रीय कानून मंत्री किरेन रिजिजू के खिलाफ बॉम्बे हाईकोर्ट में एक जनहित याचिका दाखिल की गई थी। इसे हाईकोर्ट ने खारिज कर दिया था। इसी फैसले को चुनौती देते हुए सुप्रीम कोर्ट में याचिका दाखिल की गई, जिसपर सुनवाई से सुप्रीम कोर्ट ने इनकार कर दिया है।
आंध्र प्रदेश में मंदिर से दर्शन कर लौट रहे 6 लोगों की सड़क दुर्घटना में मौत
आंध्र प्रदेश के कडापा जिले में तिरुमाला मंदिर से दर्शन कर लौट रहे 6 लोगों की सड़क दुर्घटना में मौत हो गई। घटना सोमवार सुबह 5:30 बजे जिले के पेंचिअनंतपुरम गांव में हुई, जब 12 लोगों को लेकर जा रहे एक वाहन को कर्नाटक के बेल्लारी से आ रहे ट्रक ने टक्कर मार दी।
जम्मू-कश्मीर के पुलवामा और शोपियां में NIA की छापेमारी
टेरर फंडिंग को लेकर जम्मू-कश्मीर के पुलवामा और शोपियां के सात ठिकानों पर NIA छापेमारी कर रही है। इससे पहले 11 मई को सेंट्रल एंटी टेरर एजेंसी ने बडगाम और बारामूला जिलों में तलाशी ली थी। 4 मई को भी इस मामले में 16 स्थानों पर तलाशी ली गई थी। वहीं राज्य जांच एजेंसी (SIA) भी सोमवार को टेरर फंडिंग मामले में जम्मू के भटिंडी और विधाता नगर में कई जगह छापेमारी कर रही है।
पुणे के खडकवासला डैम में 9 लड़कियां डूबीं, दो की मौत, सात को बचाया गया
पुणे के खडकवासला डैम के पास 9 लड़कियां पानी में डूब गईं। जिसमें दो की मौत हो गई है और सात लड़कियों को बचा लिया गया है। बताया जा रहा है कि जब ये लड़कियां डूब रही थीं, तो अंतिम संस्कार करते हुए एक परिवार ने उन्हें देखा। बाद में दमकल की टीम मौके पर पहुंच गई और रेस्क्यू ऑपरेशन शुरू किया।
जम्मू-कूश्मीर के राजौरी में LoC पर पाकिस्तानी घुसपैठिया पकड़ा गया
जम्मू-कश्मीर के राजौरी जिले में भारतीय सुरक्षा बलों ने सीमा पर एक घुसपैठिए को पकड़ा। मोहम्मद उस्मान नाम का यह शख्स पाकिस्तान के कब्जे वाले कश्मीर के कोटली जिले का रहने वाला है। वह LoC पार करके भारतीय सीमा में घुसने की कोशिश कर रहा था।
भारत में 24 घंटे में कोरोना के 801 नए मामले सामने आए, 8 लोगों की मौत
भारत में कोरोना वायरस के 801 नए मामले सामने आए हैं। वहीं एक्टिव केस 15,515 से घटकर 14,493 रह गए हैं। पिछले 24 घंटे में 8 लोगों की मौत हो गई। देश में अब तक 5,31,778 लोग कोविड से जान गंवा चुके हैं। कोविड मामले की संख्या 4.49 करोड़ पहुंच गई है।
दिल्ली के पूर्व मंत्री सत्येन्द्र जैन की सेल में दो कैदियों को शिफ्ट करने पर तिहाड़ जेल सुपरिंटेंडेंट को नोटिस
दिल्ली के पूर्व स्वास्थ्य मंत्री सत्येन्द्र जैन की सेल में दो कैदियों को ट्रांसफर करने के मामले में तिहाड़ जेल प्रशासन ने जेल नंबर 7 के सुपरिटेंडेंट को नोटिस जारी किया है। नोटिस मिलने के बाद दोनों कैदियों को वापस उनके सेल में भेज दिया गया है।
11 मई को सत्येंद्र जैन ने जेल नंबर 7 के सुपरिटेंडेंट को चिट्‌ठी लिखी थी। उन्होंने कहा था कि जेल में अकेले रहने की वजह से वे डिप्रेशन में जा रहे हैं, इसलिए उनके सेल में कम से कम दो अन्य कैदियों को रखा जाना चाहिए। ताकि वे उन लोगों से बात कर सकें। इसके बाद उनके सेल में दो लोगों को शिफ्ट किया गया था। पूरी खबर यहां पढ़ें...
पाकिस्तान ने 184 गुजराती मछुआरे रिहा किए 
पाकिस्तान ने गुजरात के 184 मछुआरों को रिहा कर दिया है। सभी मछुआरे आज सुबह 5 बजे अमृतसर-कोचुवेली एक्सप्रेस ट्रेन से गुजरात लौट आए हैं। राज्य के मत्स्य मंत्री राघवजी पटेल ने वड़ोदरा रेलवे स्टेशन पर मछुआरों से मुलाकात की। मछुआरों ने पाकिस्तानी जेलों में उन्हें दी गई यातनाओं के बारे में भी बताया। पाकिस्तान से लौटे मछुआरों में से कुछ को 3 साल और कुछ को 8 साल तक कराची की जेल में रखा गया।
छत्तीसगढ़ में ट्रक और पिकअप में भीषण टक्कर में 6 लोगों की मौत, 20 से ज्यादा घायल
छत्तीसगढ़ के बलौदा बाजार जिले में तेज रफ्तार ट्रक और पिकअप वाहन की टक्कर से पिकअप में सवार 6 लोगों की मौत हो गई। मृतकों में महिलाएं और बच्चे भी शामिल हैं। हादसे में 20 से ज्यादा लोग घायल हुए हैं, जिनका इलाज जारी है। बताया जा रहा कि पिकअप में सवार सभी लोग किसी कार्यक्रम में शामिल होकर लौट रहे थे। इस बीच ट्रक और पिकअप की आमने-सामने से टक्कर हो गई।
मैक्सिको में ट्रक और वैन में टक्कर, आग लगने से 26 लोगों की मौत
मैक्सिको में रविवार को भीषण हादसा हो गया। उत्तरी मैक्सिको के स्यूदाद विक्टोरिया हाइवे पर पैसेंजर वैन और ट्रक में टक्कर हो गई। इसमें 26 लोगों की मौत हो गई। जोरदार टक्कर की वजह से दोनों वाहनों में आग लग गई। हालांकि, अब तक यह साफ नहीं हो सका कि वैन में कितने लोग सवार थे। पुलिस का कहना है कि मरने वालों की संख्या बढ़ सकती है।
तमिलनाडु में जहरीली शराब पीने से 10 लोगों की मौत, कई अस्पताल में भर्ती
तमिलनाडु के विल्लुपुरम और चेंगलपट्टू में जहरीली शराब पीने से तीन महिलाओं सहित 10 लोगों की मौत हो गई। पुलिस अधिकारियों ने यह जानकारी रविवार को दी। उन्होंने बताया कि विल्लुपुरम के मरक्कनम के पास एकियारकुप्पम के रहने वाले 6 लोगों की रविवार को मौत हो गई। वहीं, चेंगलपट्टू के मदुरंथगम में शुक्रवार को दो लोगों की मौत हुई थी और रविवार को एक कपल की मौत हो गई।
इमरान खान ने शहबाज शरीफ सरकार के लंदन प्लान का किया खुलासा 
पाकिस्तान के पूर्व प्रधानमंत्री और पाकिस्तान तहरीक-ए-इंसाफ (PTI) के अध्यक्ष इमरान खान ने सोमवार को ट्वीट करते हुए शहबाज शरीफ सरकार के लंदन प्लान का खुलासा किया। उन्होंने लिखा, इस प्लान का मकसद PTI पार्टी को गैरकानूनी घोषित करना है। जब मैं जेल में था तब उन्होंने हिंसा के बहाने जज, ज्यूरी और जल्लाद की भूमिकाएं निभाईं।
अब उनकी योजना है कि मेरी पत्नी बुशरा बेगम को जेल में डालकर मुझे अपमानित करें। साथ ही अगले दस सालों तक मुझे अंदर रखने के लिए राजद्रोह कानून का इस्तेमाल करें।
ओडिशा में पाक खुफिया एजेंसियों के साथ सिम कार्ड, OTP शेयर करने के आरोप में तीन गिरफ्तार
ओडिशा में स्पेशल टास्क फोर्स (STF) ने रविवार को तीन लोगों को गिरफ्तार किया है। इन पर बड़ी संख्या में धोखे से सिम कार्ड खरीदने और पाकिस्तानी इंटेलिजेंस ऑपरेटिव्स (PIO) और ISI एजेंट्स के साथ वन-टाइम पासवर्ड (OTP) शेयर करने का आरोप है।
STF के अधिकारियों ने बताया कि ये तीनों बड़ी संख्या में सिम खरीदकर OTP बेच रहे थे। बदले में इन्हें भारत में रह रहे पाकिस्तानी एजेंट पैसे देते थे। तीनों आरोपी एक महिला PIO एजेंट के संपर्क में थे, जिसे पिछले साल ऑफिशियल सीक्रेट एक्ट और हनी-ट्रैप मामले में राजस्थान से गिरफ्तार किया गया था।
15 से 17 मई तक अमेरिका में रहेंगे CDS जनरल अनिल चौहान, इंडो-पैसिफिक सिक्योरिटी डायलॉग में लेंगे भाग
चीफ ऑफ डिफेंस स्टाफ (CDS) जनरल अनिल चौहान 15 से 17 मई तक अमेरिका में होंगे। वह वहां कैलिफोर्निया में होने वाले इंडो-पैसिफिक सिक्योरिटी डायलॉग में भाग लेंगे।
महाराष्ट्र में सांसद संजय राउत के खिलाफ केस दर्ज, पुलिस और जनता के बीच तनाव पैदा करने का आरोप
महाराष्ट्र में उद्धव गुट के नेता और सांसद संजय राउत के खिलाफ केस दर्ज हुआ है। नासिक सिटी पुलिस ने बताया कि उन पर अपने बयान से पुलिस और जनता के बीच तनाव पैदा करने का आरोप लगाया गया है। राउत ने अपने एक बयान में कहा था कि वर्तमान सरकार अवैध है और उनके आदेशों का पालन नहीं किया जाना चाहिए।
एकनाथ शिंदे ने मुंबई कोस्टल रोड का नाम बदलकर छत्रपति संभाजी महाराज किया
महाराष्ट्र के मुख्यमंत्री एकनाथ शिंदे ने मुंबई कोस्टल रोड का नाम बदल दिया है। अब इसे छत्रपति संभाजी महाराज के नाम से जाना जाएगा।